Diari Oficial de la Generalitat Valenciana


Sumari del DOGV 4369, del 31-10-2002 (2002/11728)

ORDE de 28 d'octubre de 2002, de la Conselleria de Cultura i Educació, per la qual es convoca a través de l'Institut Valencià de la Música la concessió de subvencions per a l'organització de festivals, cursos, concursos, premis, participació en festivals i gires i projectes especials de caràcter musical per a l'any 2002.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4369

Data del DOGV
:   31-10-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/11549


Data del document
:   28-10-2002

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * ajuda pública

ORDE de 28 d'octubre de 2002, de la Conselleria de Cultura i Educació, per la qual es convoca a través de l'Institut Valencià de la Música la concessió de subvencions per a l'organització de festivals, cursos, concursos, premis, participació en festivals i gires i projectes especials de caràcter musical per a l'any 2002. [2002/M11838]
  
La Llei 2/1998, de 12 de maig, Valenciana de la Música, crea l'Institut Valencià de la Música (IVM) com a ens públic adscrit a la Conselleria de Cultura i Educació que té com a objectiu la planificació, execució i coordinació de la política cultural de la Generalitat en el camp de la música i en l'àmbit de les seues competències.
  
Entre les funcions assignades a l'Institut Valencià de la Música per al compliment dels seus objectius es troba la d'impulsar la producció i difusió musical i, en conseqüència, executar les mesures per al foment de la música, com ara ajudar a l'organització de festivals, cursos, concursos, premis, participació en festivals i realització de gires de concerts i projectes especials de caràcter musical.
  
Amb esta finalitat, la Conselleria de Cultura i Educació convoca les presents ajudes a través de l'Institut Valencià de la Música a fi d'incrementar l'oferta d'activitats i aconseguir-ne la descentralització, consolidar una xàrcia de festivals, cursos i activitats musicals que siguen complement adequat de les programacions que tenen lloc en les principals ciutats de la nostra Comunitat i fomentar la presència valenciana en festivals i certàmens de contrastat prestigi, així com la realització de gires de concerts fora del nostre àmbit territorial.
  
Per això, i fent ús de la facultat que em conferix l'article 35 de la Llei de la Generalitat Valenciana, 5/1983, de 30 de desembre, de Govern Valencià, modificada per la Llei 1/2002, de 26 de febrer, de la Generalitat Valenciana.
  
ORDENE
  
Primer
  
Convocar la concessió de subvencions per a l'organització de festivals, cursos, concursos, premis, participació en festivals i gires de concerts, i projectes especials de caràcter musical, i aprovar les bases per què es regirà, així com el model de sol·licitud, que figuren en els annexos I i II d'esta orde.
  
Segon
  
L'import global màxim d'estes ajudes és de 480.810 euros, que s'abonaran a càrrec de la línia de subvenció SE000068, del capítol IV, del pressupost de l'Institut Valencià de la Música per a l'any 2002.
  
Disposicions finals
  
Primera
  
Autoritze la directora gerent de l'Institut Valencià de la Música a dictar les resolucions que requerisca l'aplicació i desenrotllament del que disposa la present orde.
  
Segona
  
La present orde entrarà en vigor el mateix dia de la publicació en el Diari Oficial de la Generalitat Valenciana.
  
Segons disposen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte que posa fi a la via administrativa es podrà interposar potestativament recurs de reposició o plantejar directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura i Educació en el termini d'un mes a comptar des del sendemà de la publicació.
  
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos a comptar des del sendemà de la publicació.
  
València, 28 d'octubre de 2002
  
El conseller de Cultura i Educació,
  
MANUEL TARANCÓN FANDOS
  
ANNEX I
  
Bases de la convocatòria pública per a la concessió d'ajudes per a l'organització de festivals, cursos, concursos, premis, participació en festivals i gires i projectes especials de caràcter musical, durant l'any 2002.
  
Primera. Objecte, import i nombre d'ajudes
  
1. La present convocatòria té per objecte potenciar la realització de les següents activitats de caràcter musical:
  
a) Festivals.
  
b) Cursos de formació i perfeccionament musical.
  
c) Concursos.
  
d) Premis.
  
e) Participació en festivals, certàmens i gires de concerts, fora de l'àmbit territorial de la Comunitat Valenciana.
  
f) Projectes singulars.
  
2. Es podran admetre peticions la denominació de les quals no coincidisca amb alguna de les enunciades en el número anterior, com ara setmana, cicle, mostra, etc. sempre que el seu contingut essencial s'ajuste a l'habitual en les activitats objecte d'esta convocatòria.
  
3. Es podran concedir un màxim de 90 ajudes; en cap cas l'import de qualsevol d'elles serà superior a 24.040 euros.
  
4. L'import de les ajudes regulades en la present convocatòria, en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenrotllar pel beneficiari.
  
Segona. Beneficiaris
  
Dins dels límits pressupostaris i d'acord amb les condicions i criteris que establixen les presents bases, podran obtindre estes ajudes les administracions públiques, entitats, empreses i associacions radicades a la Comunitat Valenciana que organitzen alguna de les activitats objecte d'esta convocatòria durant l'any 2002, sempre que es desenrotllen en l'àmbit territorial d'esta comunitat autònoma, amb l'única excepció de les ajudes que es puguen concedir per a participar en certàmens, festivals i gires de concerts.
  
Tercera. Supòsits exclosos
  
Queden exclosos d'esta convocatòria els següents supòsits:
  
a) Activitats organitzades per conservatoris oficials, el titular dels quals siga la Generalitat Valenciana.
  
b) Les primeres edicions de les activitats objecte de la present convocatòria.
  
c) Festivals, cursos, concursos, premis i participació en festivals que siguen beneficiaris d'un altre tipus d'ajudes per part d'esta Conselleria o que siguen organitzats o copatrocinats per esta.
  
d) Cursos destinats a la iniciació o ensenyança musical de primer nivell.
  
Quarta. Sol·licituds
  
1. El termini de presentació de sol·licituds serà de 15 dies naturals a comptar des del sendemà de la publicació de la present convocatòria en el Diari Oficial de la Generalitat Valenciana.
  
2. Les sol·licituds, dirigides a l'Institut Valencià de la Música i formalitzades segons el model que figura en l'annex II d'esta convocatòria, es podran presentar en l'Institut Valencià de la Música, carrer de les Barques 2, de València, en la Conselleria de Cultura i Educació, avinguda de Campanar 32, de València, i en les direccions territorials de Cultura i Educació d'Alacant (c/ Carratalà, 47), Castelló de la Plana (av. Mar, 23) i València (av. Gregori Gea, 12). Igualment es podrà utilitzar qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, justificant la data d'imposició de l'enviament en l'oficina de correus o presentació en el registre i anunciant a l'Institut Valencià de la Música la remissió de la sol·licitud, per mitjà de fax o telegrama, el mateix dia. Sense la concurrència d'estos dos requisits no serà admesa la sol·licitud una vegada finalitzat el termini de presentació. Transcorreguts els deu dies naturals següents a la finalització del termini sense haver rebut la sol·licitud en l'IVM, esta no serà admesa en cap cas. Les sol·licituds hauran d'anar acompanyades de la següent documentació:
  
a) Projecte detallat de l'activitat per a la qual se sol·licita la subvenció, especificant els participants i aportant qualsevol dada que permeta avaluar el contingut i nivell artístic o docent, d'acord amb els criteris de prioritat establits en la base sexta.
  
b) Pressupost detallat de l'activitat.
  
c) Memòria comprensiva de les actuacions desenrotllades en les anteriors edicions d'esta mateixa activitat.
  
d) Certificat de l'acord adoptat per l'òrgan de govern corresponent que aprove sol·licitar esta subvenció i faculte el president per a subscriure la petició.
  
e) Número de CIF de la institució o entitat i número de compte bancari on desitge rebre la subvenció si és aprovada.
  
f) En el cas d'associacions, empreses i entitats, fotocòpia confrontada d'un document oficial que acredite la seua existència.
  
g) Documentació acreditativa de trobar-se al corrent en el compliment de les obligacions tributàries amb l'administració estatal i autonòmica i davant de la Seguretat Social. L'acreditació haurà de referir-se als 12 mesos anteriors a la data de presentació de la sol·licitud. Queden exceptuades d'esta obligació les corporacions locals.
  
h) Declaració de subvencions sol·licitades o concedides per altres organismes públics o privats per al mateix fi.
  
i) Igualment, per a la participació en festivals, certàmens i gires de concerts, serà necessària la invitació cursada per l'autoritat o entitat organitzadora, amb expressió de les condicions en què es formule.
  
3. Si la sol·licitud no incloguera totes les dades exigides o faltara documentació, s'instarà l'interessat perquè en el termini de 10 dies esmene estos defectes, amb l'advertència que, en cas contrari, la sol·licitud serà arxivada, prèvia resolució segons indica l'article 71.1 de la Llei 30/1992.
  
En tot cas, la directora gerent de l'IVM podrà requerir els sol·licitants perquè proporcionen qualsevol informació aclaridora que resulte necessària per a la gestió de la sol·licitud.
  
4. Les institucions o entitats que desitgen sol·licitar més d'una ajuda, ho faran singularitzant els projectes, però en una mateixa sol·licitud.
  
Quinta. Comissió avaluadora
  
Per a la valoració i selecció de les sol·licituds es constituirà una comissió avaluadora presidida per la directora gerent de l'IVM, que estarà integrada a més pel cap del Departament de Difusió i Ajudes, com a vicepresident, i per tres vocals designats per la directora gerent. Actuarà com a secretari, sense dret a vot, un administratiu de l'IVM.
  
Sexta. Criteris de prioritat
  
1. Amb caràcter general, per a l'elaboració del dictamen la comissió avaluadora tindrà en compte els següents criteris:
  
a) Nombre d'edicions celebrades anteriorment i qualitat mitjana d'estes. Es tindrà en compte la necessitat de millorar la qualitat o el nivell de les activitats consolidades abans que col·laborar en l'aparició d'altres noves el contingut de les quals no constituïsca una novetat substancial.
  
b) Projecte de l'activitat per al present exercici.
  
c) Interés cultural del projecte.
  
2. Amb caràcter particular s'establixen els següents criteris de prioritat:
  
a) Festivals
  
- Nivell artístic dels grups i solistes programats.
  
- Coherència artística del programa.
  
- Especialització del programa.
  
- Adequació del programa a la realitat cultural i social del municipi.
  
- Capacitat organitzativa i econòmica del peticionari.
  
b) Cursos
  
- Nivell artisticodocent del professorat.
  
- Atenció als instruments de corda.
  
- Nivell d'especialització del curs.
  
- Capacitat organitzativa, docent i econòmica del peticionari.
  
- Nivell exigit a l'alumnat per a poder participar en el curs
  
c) Concursos
  
- Nivell artístic dels membres dels tribunals.
  
- Nivell artístic mínim exigit als concursants.
  
- Nivell d'especialització i atenció als instruments de corda.
  
- Existència d'altres concursos amb objectius semblants.
  
- Capacitat organitzativa i econòmica del peticionari.
  
d) Premis
  
- Nivell artístic dels premiats en anteriors edicions.
  
- Nivell artístic dels membres dels tribunals o comissions tècniques que els hagen de concedir.
  
- Nivell d'especialització.
  
- Capacitat organitzativa i econòmica del peticionari.
  
e) Participació en festivals, certàmens i gires de concerts
  
- Importància i nivell del festival o certamen a què es desitja assistir.
  
- Interés dels organitzadors del festival o certamen que l'entitat sol·licitant hi participe.
  
- Capacitat organitzativa i econòmica del peticionari.
  
f) Projectes singulars
  
- Nivell artístic del projecte.
  
- Coherència del programa presentat.
  
- Nivell de professionalitat.
  
3. En últim terme es podrà valorar la situació sociocultural i econòmica del territori on es realitzarà l'activitat, sempre que puga tindre un impacte generador de noves iniciatives culturals, afavorir el desenrotllament local o potenciar l'atracció turística.
  
Sèptima. Resolució de la convocatòria
  
1. Basant-se en el dictamen de la comissió avaluadora, la directora gerent de l'Institut Valencià de la Música elevarà la proposta definitiva al conseller de Cultura i Educació, com a president de l'Institut Valencià de la Música, qui resoldrà esta convocatòria en el termini de 30 dies naturals comptats des del sendemà de l'últim dia es que puguen presentar les sol·licituds. En el cas que la convocatòria no siga resolta en el termini previst anteriorment, s'entendran desestimades totes les sol·licituds.
  
Octava. Publicació i notificació
  
La resolució de la convocatòria es publicarà en el tauler d'anuncis de l'Institut Valencià de la Música. En tot cas, es notificarà als interessats de conformitat amb el que preveu l'article 58 de la Llei 30/1992, de Règim Jurídic de les Administracions Públiques i del Procediment Administratiu Comú.
  
Novena. Obligacions dels beneficiaris
  
1. Les institucions, entitats, empreses i associacions que obtinguen estes ajudes estan obligades a:
  
a) Comunicar per escrit a l'Institut Valencià de la Música l'acceptació de la subvenció en el termini dels 15 dies naturals següents a la recepció de la notificació de la concessió.
  
b) Realitzar l'activitat d'acord amb el programa presentat.
  
c) Comunicar a l'Institut Valencià de la Música qualsevol canvi que es produïsca en el programa definitiu de l'activitat abans de la realització.
  
d) Fer constar en tota publicació, fullet, programa, publicitat, etc., en qualsevol mitjà o suport que es realitze, el patrocini de la Generalitat Valenciana. Per a això s'inserirà en lloc preferent i destacat el logotip de la Generalitat Valenciana, Institut Valencià de la Música, d'acord amb les normes d'identitat corporativa de la institució. Esta obligació només és d'aplicació a partir de la recepció de la notificació de concessió de l'ajuda.
  
e) Justificar l'ús de la subvenció en la forma que s'indica en la base següent.
  
f) Comunicar a l'Institut Valencià de la Música les subvencions concedides per a este mateix fi i l'import.
  
2. Són també obligacions dels beneficiaris de les ajudes, les que amb caràcter general s'establixen en el Text Refós de la Llei d'Hisenda Pública de la Generalitat Valenciana.
  
Deu. Justificació i pagament de les ajudes
  
1. El pagament de les ajudes s'efectuarà d'una sola vegada, sempre que l'activitat s'haja realitzat d'acord amb el programa presentat i es justifiquen correctament els gastos ocasionats per l'activitat subvencionada.
  
2. La justificació de la subvenció requerirà la presentació pel beneficiari dels següents documents:
  
a) Memòria succinta de les actuacions realitzades, comprensiva a més d'una avaluació d'estes i xifres d'assistents.
  
b) Cinc fullets, catàlegs, programes, cartells, etc. del festival, curs, concurs i premi.
  
c) Declaració d'ingressos i gastos produïts en l'activitat objecte de l'ajuda.
  
d) Justificants dels gastos per als quals es va concedir l'ajuda segons establix la legislació vigent, per import igual a la subvenció concedida. No es podrà incloure com a gasto subvencionable l'import de l'IVA deduïble quan el beneficiari estiga obligat a realitzar declaració del mencionat impost, i per tant la quantitat que es podrà imputar com a gasto és la corresponent a la base imposable dels justificants o factures.
  
Estos documents es presentaran davant de l'Institut Valencià de la Música en un termini no superior a un mes des de la finalització de l'activitat i, en tot cas, abans del 30 de gener de l'any 2003. A partir d'este dia, el crèdit pressupostari quedarà anul·lat i es perdrà el dret a cobrar l'ajuda concedida.
  
Onze. Altres disposicions
  
1. L'Institut Valencià de la Música es reserva la possibilitat de reduir l'import de la subvenció o deixar sense efecte la concessió si el programa definitiu no es correspon amb el nivell artístic i quantitat d'actuacions amb què es va presentar per a sol·licitar la subvenció.
  
També podrà l'Institut procedir d'esta manera si, entre el programa definitiu i el realment executat, s'observen reduccions en el nivell artístic dels participants o en la quantitat d'actuacions.
  
2. L'Institut es reserva igualment la possibilitat de deixar sense efecte la subvenció en cas d'incompliment d'alguna de les obligacions imposades als beneficiaris en la base novena, en els terminis i condicions assenyalats.
  
3. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podran donar lloc a modificar la resolució de concessió.
  
4. Les economies que es puguen produir per l'aplicació del que indica la present base es podran disposar, per mitjà de nova resolució del conseller, per a incrementar la quantitat concedida a algun dels beneficiaris o incloure'n altres inicialment exclosos, cas en què es podran superar els límits establits en la base primera.